THAI คาดยอดขาย Q1/59 พลาดเป้าหลังเศรษฐกิจจีน-ยุโรปยังแย่
THAI คาดยอดขาย Q1/59 พลาดเป้าหลังเศรษฐกิจจีน-ยุโรปยังแย่ เผยแผนปฏิรูปองค์กรใช้ระยะเวลาเกิน 2 ปี
19 ม.ค. 2559

นายณรงค์ชัย ว่องธนะวิโมกษ์ รองกรรมการผู้ใหญ่สายการเงินและบัญชี บริษัท การบินไทย จำกัด (มหาชน) หรือ THAI เปิดเผยว่า ยอดขายตั๋วโดยสารในไตรมาส 1/59 คงออกมาไม่ดีอย่างที่บริษัทคาดการณ์ไว้ว่าจะมีอัตราส่วนบรรทุกผู้โดยสาร(cabin factor)มากกว่า 80% เนื่องจากลูกค้าหลัก ได้แก่ ยุโรป จีน ออสเตรเลีย ได้รับผลกระทบจากเศรษฐกิจชะลอตัวต่อเนื่องมาถึงต้นปีนี้ ขณะที่ตลาดทั้ง 3 แห่งมีสัดส่วนรวมกันกว่า 80% แบ่งเป็น ยุโรป 35% เอเชียเหนือ 30% และออสเตรเลีย 15%
“ปกติจะเห็นยอดจองตั๋วหนาแน่นตั้งแต่ต้น ม.ค.ไปจนถึงครึ่งแดือนแรกของ ก.พ.แต่ปีนี้กลับแผ่วลงเพราะภาวะเศรษฐกิจหลายประเทศไม่ค่อยดี ทั้งเศรษฐกิจจีน ยุโรปเศรษฐกิจก็ยังไม่ฟื้น ออสเตรเลียเศรษฐกิจก็ไมค่อยดี”นายณรงค์ชัย กล่าวกับ”อินโฟเควสท์”
ทั้งนี้แม้ว่าราคาน้ำมันจะปรับตัวลงมามาก แต่ไม่ได้เป็นตัวช่วยในการลดต้นทุนให้กับบริษัทได้มากกนัก เพราะมีการแข่งขันสูง ขณะที่บริษัทต้องเก็บค่าธรรมเนียมน้ำมัน(Fuel Surcharge) ต่ำลงตามราคาน้ำมัน ทั้งนี้ สัดส่วนต้นทุนน้ำมันในปีนี้คาดว่าจะปรับลงเหลือประมาณ 35% จากปี 58 อยู่ที่เกือบ 40% เนื่องจากราคาน้ำมันปรับตัวลง ขณะที่ก่อนหน้านี้ต้นทุนน้ำมันอยู่ในสัดส่วนประมาณ 45-50% ของต้นทุนรวม
สำหรับแผนปฏิรูปองค์กรของบริษัทระยะเวลา 2 ปีคงไม่เพียงพอ และเห็นว่าน่าจะใช้เวลามากกว่า 2 ปี อาจจะเป็น 3-4 ปี เพราะการบินไทยเป็นองค์กรที่มีปัญหาสะสมมานาน อย่างไรก็ดี ถือว่าดีกว่าสายการบินต่างชาติ อย่างเช่นเมื่อเทียบกับสายการบินแจแปนแอร์ไลน์(JAL) ที่เคยประสบปัญหาก็ต้องเข้าแผนฟื้นฟูถึง 7 ปี หรือสายการบินการูด้าของอินโดนีเซียที่ใช้เวลาถึง 10 ปี  
ขณะที่สถานการณ์ของการบินไทยไม่ได้เลวร้ายมาก  เพราะยังได้รับปัจจัยบวกที่การท่องเที่ยวไทยขยายตัวได้ดีมาก และประเทศไทยอยู่ในภูมิภาคได้เปรียบด้านการท่องเที่ยวสำหรับชาวต่างชาติ ดังนั้น ระหว่างนี้บริษัทจะมีการปรับกลยุทธ์การขายตั๋วโดยสารให้เชื่อมโยงจุดบิน ยุโรป-กรุงเทพ-จีน, ยุโรป-กรุงเทพ-พม่า หรือ ลาว เป็นต้น เพื่อให้ตอบสนองกับการแข่งขันที่สูงขึ้น